ขโมยข้อมูล บัตรเครดิต
เมื่อวานได้คุยเรื่องกระเป๋าสตางค์หายให้ท่านผู้อ่านฟังไปแล้วว่าเป็นเรื่องสำคัญและทำไมต้องระมัดระวัง
6 มี.ค. 2558

โดย...เมาท์ คลองเตย
เมื่อวานได้คุยเรื่องกระเป๋าสตางค์หายให้ท่านผู้อ่านฟังไปแล้วว่าเป็นเรื่องสำคัญและทำไมต้องระมัดระวัง แม้กระเป๋าสตางค์ไม่หายแต่ข้อมูลเราก็อาจหายไปได้เช่นกัน
วันนี้จะยกตัวอย่างในการเจาะฐานข้อมูลเหตุการณ์ใหญ่ที่สะเทือนธุรกิจบัตรเครดิตและการให้บริการทางการเงินออนไลน์แรงที่สุด เห็นจะเป็นเหตุการณ์ที่แฮ็กเกอร์ลักลอบเข้าไปเจาะแฮ็กฐานข้อมูลบัญชีบัตรเครดิตของวีซ่าและมาสเตอร์การ์ดกว่า 5 ล้านบัญชี เป็นของวีซ่า อินเตอร์เนชั่นแนลกว่า 3 ล้านบัญชี และมาสเตอร์การ์ดกว่า 2 ล้านบัญชี
เหตุการณ์นี้เป็นเหตุการณ์ใหญ่ที่สุดในการขโมยข้อมูลบัตรเครดิตของลูกค้าทั่วโลก ข่าวนี้จึงโด่งดังไปทั่ว และมีข้อมูลของลูกค้าที่เป็นคนไทยรวมอยู่ด้วยประมาณ 1 หมื่นใบ ซึ่งธนาคารเจ้าของบัตรเครดิตได้รับแจ้งจากวีซ่าและมาสเตอร์การ์ด ก็จะยกเลิกบัตรเครดิตที่ถูกขโมยข้อมูลไป และออกบัตรเครดิตให้ใหม่ทันทีเพื่อระงับความเสียหายที่อาจจะเกิดขึ้นจากการนำเอาข้อมูลไปใช้
เหตุการณ์นี้เกิดขึ้นในเดือน ก.พ. 2548 และหลังจากเกิดเรื่องแล้ว ธนาคารแห่งประเทศไทย (ธปท.) ได้ทำหนังสือเวียนถึงธนาคารพาณิชย์ กำชับให้สถาบันการเงินจะต้องจัดให้มีการรักษาความปลอดภัยของข้อมูล รวมถึงความลับและความเป็นส่วนตัวของข้อมูลลูกค้าของสถาบันการเงิน ออกจากข้อมูลของผู้ให้บริการ หรือลูกค้ารายอื่นของผู้ให้บริการด้วย
นอกจากนี้ สถาบันการเงินจะต้องประเมินความเสี่ยงที่เกี่ยวข้องกับการใช้บริการงานด้านเทคโนโลยีสารสนเทศจากผู้ให้บริการรายอื่น ทั้งที่อยู่ในประเทศและต่างประเทศ ก่อนการใช้บริการแจ้งรายละเอียดมายัง ธปท.เพื่อทราบก่อนการให้บริการ หรือก่อนวันที่มีการเปลี่ยนแปลงการใช้บริการไม่ต่ำกว่า 15 วัน
หลังเหตุการณ์ใหญ่ที่นับว่าเป็นการเจาะฐานข้อมูลลูกค้าครั้งใหญ่ที่สุดในประวัติศาสตร์การเงินทางอิเล็กทรอนิกส์ ดังนั้นในปี 2559 บริษัทผู้ให้บริการบัตรเครดิตชั้นนำของโลกคือ อเมริกัน เอ็กซ์เพรส, ดิสคัฟเวอร์ ไฟแนนเชียล เซอร์วิส, เจซีบี, มาสเตอร์การ์ด เวิลด์ไวด์ และวีซ่า อินเตอร์เนชั่นแนล ได้ร่วมกันจัดตั้งองค์กรเพื่อพัฒนาและรักษามาตรฐานการชำระเงินผ่านบัตรเครดิตและบัตรเดบิต 
นี่ถือเป็นครั้งแรกอีกเช่นกันที่คู่แข่งทางการค้า หันมาผนึกกำลังกันสร้างกรอบและหาทางรักษาความปลอดภัยเพื่อให้ลูกค้าสบายใจมากที่สุด